VR:n tiistaina julkaisemat lippu-uudistukset tekevät loven opiskelijan ja eläkeläisen kukkaroon.

VR ilmoitti lippu-uudistuksestaan tiistaina. TOMI VUOKOLA

Eläkeläisen junalipun hinta nousi kahdessa viikossa peräti 70 prosenttia. LUKIJAN KUVA

Rovaniemellä opiskelevat oikeustieteilijät järkyttyivät VR:n hintapolitiikan uudistuksista. Vaikka halvat säästöliput tulivatkin myyntiin, laski opiskelijoiden alennusprosentti 50 prosentista 30 prosenttiin. Myös eläkeläisten alennusprosentti putosi 20 prosenttiin aikaisemmasta 50 prosentista.

Esimerkiksi Rovaniemeltä Helsinkiin matkaavan opiskelijan matka kallistui suositulla reitillä liki 30 prosenttia.

Rovaniemen oikeustieteen ylioppilaiden yhdistys Artikla ry:n puheenjohtaja Mikko Saarinen kertoo, että VR:n uudistus on herättänyt opiskelijoissa paljon keskustelua.

– Eilisestä asti olemme olleet aika tyrmistyneitä ja tuohtuneita. Opiskelijoista suurin osa, lähes kolmannes on kotoisin etelästä, kuten myös minä, Saarinen kommentoi.

Näin paljon liput kallistuivat

Iltalehti laski lukijoiden kertomusten pohjalta, miten paljon erityisryhmien liput kallistuvat. Hinnat on kerätty torstaina 18.2 kello 7.30.

Esimerkki 1

Perjantaina 26.2. kello 21.15 lähtevään junaan Rovaniemeltä Helsinkiin istumapaikka maksaa opiskelijalle nyt halvimmillaan 48 euroa, kun aikaisemmin hinta oli opiskelijoiden mukaan noin 37 euroa. Säästölippua ei ole enää tarjolla kyseiselle välille. Opiskelijalle hinta on siis jopa kallistunut lähes 30 prosenttia.

Säästölippuja ei ole erikseen makuupaikoille. Halvin, ilman vaihtoja oleva junayhteys makuupaikalla 26.2. kello 21.15 lähtevään junaan Rovaniemeltä Helsinkiin maksaa opiskelijalle nyt 90 euroa. Junamatka Rovaniemeltä Helsinkiin kestää yli 10 tuntia, ja moni matkustaa siksi yöjunalla. Opiskelijoiden mukaan aikaisemmin lipun sai noin 70 eurolla. Myös makuupaikallisen yöjunan hinta nousi siis lähes 30 prosenttia.

VR:n mukaan parhaan säästön saa, kun ostaa liput ajoissa. Jos lipun Rovaniemeltä Helsinkiin ostaa kuukautta etukäteen (perjantaina 18.3. kello 21.15 lähtevään junaan), on halvin hinta istumapaikalla opiskelijalle suunnilleen sama kuin ennen VR:n muutosta: säästölippu on 38,90 euroa. Jos säästölippua ei saa, vaihtelee opiskelijahinta 48-56 euron välillä.

Makuupaikan hinta on kuukauden päästä edelleen lähes 90 euroa eli 89,10 euroa.

Esimerkki 2

Imatralta Helsinkiin matkaava eläkeläinen maksaa 26.2. mihin kellon aikaan tahansa eläkeläislipustaan yhteensä 26-30 euroa. Ennen muutosta lippu maksoi eläkeläisen mukaan noin 20 euroa. Korotusta tähänkin hintaan tuli siis noin 30 prosenttia.

Imatran ja Helsingin välille on tarjolla 26.2. myös säästölippuja. Silloin lippu maksaa 18,20 euroa. Säästölippu pitää kuitenkin ostaa ajoissa, sillä tällä hetkellä välille ei ole tarjolla muutamaan päivän ainuttakaan säästölippua.

Esimerkki 3

Riihimäeltä Helsinkiin matkaavan eläkeläisen lipun hinta nousi myös erittäin reilusti. Helmikuun alussa (3.2.) eläkeläinen oli maksanut lipustaan 8,80 euroa, kun lippu-uudistuksen jälkeen (17.2.) eläkeläishinta oli ponnahtanut 15 euroon.

Säästölippuja on kyseiselle välille reilusti, mutta jos ne loppuvat, on korotus eläkeläisen lipun hintaan peräti 70 prosenttia.

Elämää vaikea suunnittella

Kuten VR on kertonut, uusi säästölippu on halvin tapa matkustaa. Liput kannattaa VR:n mukaan hankkia myös mahdollisimman ajoissa.

Aina se ei kuitenkaan ole mahdollista. Artikla ry:n Saarisen mukaan tällä hetkellä monet opiskelijat käyvät esimerkiksi työhaastatteluissa etelässä lyhyelläkin varoitusajalla. Lisäksi elämää on joskus hyvin vaikea suunnitella kuukausia etukäteen.

– Kyllä tämä opiskelijan kukkarolla tuntuu. Paha tietysti mennä sanomaan, onko tämä ollut tarkoituksellista. Yleinen hintataso kuitenkin laskee, Saarinen toteaa.

VR:n viestintäasiantuntija Kaisa Enkkelä kertoi Iltalehdelle tiistaina, että alennetuista hinnoista hyötyvät myös alennusryhmiin kuuluvat matkustajat matkustaessaan säästölipulla.

– Säästölipusta ei saa lisäalennuksia, mutta se on kuitenkin edullisin vaihtoehto kaikille matkustajaryhmille eli tässä voittavat myös esimerkiksi eläkeläiset ja opiskelijat, Enkkelä totesi.